รองนายกรัฐมนตรี มอบนโยบาย ธอส.คิดแผนสร้างคอนโดทั่วประเทศ เปิดโอกาสผู้มีรายได้น้อยมีที่อยู่อาศัยเป็นของตนเอง
นายสมคิด จาตุศรีพิทักษ์ รองนายกรัฐมนตรี กล่าวในงาน ธอส. เอ๊กซ์โป 2018 ณ ศูนย์ประชุมแห่งชาติสิริกิติ์ ว่า ในปีนี้ธนาคารอาคารสงเคราะห์(ธอส.)สามารถปล่อยสินเชื่อได้กว่าหนึ่งแสนล้านบาท ถือเป็นผลงานที่น่าพอใจ  โดยภาคอสังหาริมทรัพย์ถือเป็นส่วนสำคัญในการกระตุ้นเศรษฐกิจของประเทศ เนื่องจากมีการเชื่อมโยงไปยังภาคการผลิตต่างๆ  ปัจจุบันเศรษฐกิจไทยกำลังฟื้นตัวความเชื่อมั่นที่มีมากขึ้น ซึ่งส่งผลให้ประชาชนกล้าที่จะจับจ่ายใช้สอย ประกอบกับการพัฒนาโครงสร้างพื้นฐานด้านคมนาคมของประเทศ เป็นปัจจัยสำคัญที่ทำให้ภาคอสังหาริมทรัพย์ของไทยเติบโตอย่างแน่นอน ทั้งนี้ได้มอบให้ธนาคารอาคารสงเคราะห์ ร่วมมือกับการเคหะเเห่งชาติและหน่วยงานที่เกี่ยวข้อง คิดแผนการจัดทำโครงการที่อยู่อาศัยแนวดิ่งในรูปแบบคอนโดทั่วประเทศ เสนอภายใน 3-4 เดือน สำหรับผู้ที่มีรายได้น้อย ผู้ชราภาพที่ไม่มีที่อยู่อาศัย และคนที่เริ่มสร้างครอบครัว  ในรูปแบบโครงการขนาดใหญ่(Mass Project) ทุกจังหวัดทั่วประเทศ โดยมีกลุ่มผู้มีรายได้น้อยเป็นเป้าหมายสำคัญ ซึ่งทางรัฐบาลได้ดำเนินการแก้ไขกฎหมายการให้เอกชนร่วมลงทุนในโครงการของรัฐ หรือ PPP แล้ว จึงควรใช้สิ่งเหล่านี้ให้เป็นประโยชน์สูงสุด โดยเรียกเอกชนเข้ามาทำการประมูล หากต้องการให้ภาครัฐสนับสนุนปัจจัยด้านไหน ทางรัฐบาลก็ยินดีที่จะการสนับสนุน